CELEX: 32020D0434
Language: hr
Date: 2020-03-23 00:00:00
Title: Odluka Vijeća (ZVSP) 2020/434 od 23. ožujka 2020. o izmjeni Odluke 2013/34/ZVSP o vojnoj misiji Europske unije za doprinos osposobljavanju oružanih snaga Malija (EUTM Mali)

24.3.2020   
               
               
                  HR
               
               
                  Službeni list Europske unije
               
               
                  L 89/1
               
            
         ODLUKA VIJEĆA (ZVSP) 2020/434
         od 23. ožujka 2020.
         o izmjeni Odluke 2013/34/ZVSP o vojnoj misiji Europske unije za doprinos osposobljavanju oružanih snaga Malija (EUTM Mali)
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:
         
                     (1)
                  
                  
                     Vijeće je 17. siječnja 2013. donijelo Odluku 2013/34/ZVSP (1) o vojnoj misiji Europske unije za doprinos osposobljavanju oružanih snaga Malija (EUTM Mali).
                  
               
                     (2)
                  
                  
                     Vijeće je 14. svibnja 2018. donijelo Odluku (ZVSP) 2018/716 (2) kojom je prilagođen i produljen mandat misije EUTM Mali te utvrđen financijski referentni iznos za razdoblje od 19. svibnja 2018. do 18. svibnja 2020.
                  
               
                     (3)
                  
                  
                     U rezolucijama 2391 (2017.) i 2480 (2019.) Vijeće sigurnosti UN-a potvrdilo je svoju snažnu predanost suverenitetu, neovisnosti, jedinstvu i teritorijalnoj cjelovitosti skupine pet zemalja za Sahel (G5 Sahel), to jest Burkine Faso, Čada, Malija, Mauritanije i Nigera, pohvalilo je doprinos bilateralnih i multilateralnih partnera jačanju sigurnosnih kapaciteta u području Sahela, prije svega ulogu misija Europske unije (EUTM Mali, EUCAP Sahel Mali i EUCAP Sahel Niger) u pružanju osposobljavanja i strateških savjeta za nacionalne sigurnosne snage u području Sahela, pozdravilo je napore koje su francuske snage uložile u podupiranje operacija zajedničkih snaga skupine G5 Sahel te pozvalo na primjerenu koordinaciju, razmjenu informacija te, ako je primjenjivo, pružanje potpore između misije MINUSMA, oružanih snaga Malija, zajedničkih snaga skupine G5 Sahel, francuskih snaga te misija Europske unije u Maliju.
                  
               
                     (4)
                  
                  
                     Nakon strateškog preispitivanja misije Politički i sigurnosni odbor preporučio je izmjenu i produljenje mandata misije EUTM Mali do 18. svibnja 2024. te da se privremeno strateško preispitivanje provede najkasnije nakon dvije godine.
                  
               
                     (5)
                  
                  
                     Također je potrebno utvrditi financijski referentni iznos namijenjen pokrivanju rashoda povezanih s misijom EUTM Mali za razdoblje od 19. svibnja 2020. do 18. svibnja 2024.
                  
               
                     (6)
                  
                  
                     Odluku 2013/34/ZVSP trebalo bi na odgovarajući način izmijeniti,
                  
               DONIJELO JE OVU ODLUKU:
         
            Članak 1.
            Odluka Vijeća 2013/34/ZVSP mijenja se kako slijedi:
            
                        1.
                     
                     
                        članak 1. zamjenjuje se sljedećim:
                        
                           „Članak 1.
                           Misija
                           
                              1.   Unija provodi vojnu misiju za osposobljavanje u Maliju (EUTM Mali) kako bi pomogla oružanim snagama Malija (MOS) da ponovno uspostave svoje vojne kapacitete kako bi mogle provoditi vojne operacije kojima je cilj ponovna uspostava teritorijalne cjelovitosti Malija i smanjenje prijetnje koju predstavljaju terorističke skupine te kako bi pružila vojnu pomoć zajedničkim snagama skupine G5 Sahel i nacionalnim oružanim snagama u zemljama skupine G5 Sahel. Misija EUTM Mali nije uključena u borbene operacije.
                           
                           
                              2.   Strateški ciljevi misije EUTM Mali jesu:
                              
                                          (a)
                                       
                                       
                                          doprinijeti poboljšanju operativnoga kapaciteta MOS-a pod nadzorom legitimnih civilnih vlasti Malija;
                                       
                                    
                                          (b)
                                       
                                       
                                          pružiti potporu skupini G5 Sahel operacionalizacijom zajedničkih snaga skupine G5 Sahel i nacionalnih oružanih snaga u zemljama skupine G5 Sahel.
                                       
                                    
                           
                              3.   Za potrebe cilja iz stavka 2. točke (a), misija EUTM Mali pruža MOS-u vojne savjete, osposobljavanje, uključujući osposobljavanje prije razmještanja, obrazovanje i mentorstvo, putem neizvršnog praćenja do taktičke razine, kako bi misija EUTM Mali mogla pratiti aktivnosti MOS-a te njegovo djelovanje i ponašanje, među ostalim u pogledu poštovanja ljudskih prava i međunarodnog humanitarnog prava.
                           
                           
                              4.   Za potrebe cilja iz stavka 2. točke (b), misija EUTM Mali pruža zajedničkim snagama skupine G5 Sahel te nacionalnim oružanim snagama u zemljama skupine G5 Sahel vojne savjete, osposobljavanje i mentorstvo, putem neizvršnog praćenja do taktičke razine.
                           
                           
                              5.   Misija EUTM Mali primjenjuje postupan i modularan pristup za aktivnosti izvan Malija kojima se pruža potpora skupini G5 Sahel.
                           
                           
                              6.   Aktivnosti misije EUTM Mali provode se u bliskoj koordinaciji i suradnji između država članica i institucija i tijela Unije, u skladu s integriranim pristupom EU-a, te s drugim akterima uključenim u potporu MOS-u, posebno Ujedinjenim narodima (UN), operacijom Barkhane i Ekonomskom zajednicom zapadnoafričkih država (ECOWAS) s ciljem jačanja usklađenosti djelovanja, osiguravanja izbjegavanja kolizija i prikladnog optimiziranja resursa na najbolji način, uz poštovanje institucionalnog okvira Unije. Potporu tim aktivnostima pruža regionalna jedinica za savjetovanje i koordinaciju (RACC) u okviru misije EUCAP Sahel Mali.”;
                           
                        
                     
                  
                        2.
                     
                     
                        u članku 10. dodaje se sljedeći stavak:
                        
                           „3.   Financijski referentni iznos za zajedničke troškove misije EUTM Mali za razdoblje od 19. svibnja 2020. do 18. svibnja 2024. iznosi 133 711 059 EUR. Postotak referentnog iznosa iz članka 25. stavka 1. Odluke Vijeća (ZVSP) 2015/528 iznosi 15 % za preuzimanje obveza i 0 % za plaćanja.”;
                        
                     
                  
                        3.
                     
                     
                        u članku 12. stavak 2. zamjenjuje se sljedećim:
                        
                           „2.   Mandat misije EUTM Mali prestaje 18. svibnja 2024.”.
                        
                     
                  
         
            Članak 2.
            Ova Odluka stupa na snagu na dan donošenja.
         
         
            Sastavljeno u Bruxellesu 23. ožujka 2020.
            
               
                  Za Vijeće
               
               
                  Predsjednica
               
               A. METELKO-ZGOMBIĆ
            
         
         
            (1)  Odluka Vijeća 2013/34/ZVSP od 17. siječnja 2013. o vojnoj misiji Europske unije za doprinos osposobljavanju oružanih snaga Malija (EUTM Mali) (SL L 14, 18.1.2013., str. 19.).
         
            (2)  Odluka Vijeća (ZVSP) 2018/716 od 14. svibnja 2018. o izmjeni i produljenju Odluke 2013/34/ZVSP o vojnoj misiji Europske unije za doprinos osposobljavanju oružanih snaga Malija (EUTM Mali) (SL L 120, 16.5.2018., str. 8.).